Усрушан

Усрушан, Осрушан - арабдар Орто Азияны басып алгандан кийин аталып калган тарыхый аймак.

Орто кылымдагы араб-фарсы жазма маалыматтары боюнча аны батышынан Самарканд, түндүгүнөн Шаш (Ташкент), чыгышынан Памир жана Фергана, түштүгүнөн Фергана курчап, негизинен Самарканд жана Кожент шаарынын аралыгын камтыган. У. аймагы арабдардын жүрүштөрүнүн натыйжасында 822-23-ж. толук каратылган. В. Бартольддун пикиринде Усрушанын борбору Бунжикет (Пянжикет) болуп, ал азыркы ОроТөбө шаарынан 25 чакырым түштүк-батышта жайгашкан. Ал-Йакубинин (9-к.) маалыматы боюнча У-да 400гө жакын чеп болуп, Замин, Жизак, Нужкет, Фагкет, Арсубаникет, Сабат ж. б. шаарлардан болгон. Кудама боюнча («Китай ал-харадж ва сан’ат ал-китаба») Шурусан, Худуд аЛалам мин ал-Машрик ила-л-Магрибде Сурушан деп көрсөтүлсө, Йакутта («Му’джам ал-булдан») Мавераннахрдагы бир шаар катары берилген.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Тарых